Superbikekøreren Mathias Poulsen var så sikker på at vinde et løb på Jyllandsringen, at han ville give publikum en ekstra oplevelse ved målstregen.

Det så både suverænt og sikkert ud, da Mathias Poulsen nærmede sig målstregen på Jyllandsringen.

Derfor ville superbikekøreren fejre heatsejren med lidt ekstra lir. Han ville køre i mål på ét hjul, men det gik langt fra så godt som den foregående del af løbet. Poulsen mistede nemlig kontrollen over motorcyklen, og i stedet for at køre sikkert i mål endte han med at kurre på røven.

- Jeg tænkte bare: Store, fede idiot. Det var fandme dumt, men alligevel var det godt – for jeg vandt jo løbet, siger Mathias Poulsen til TV 2 SPORT.

Er det noget, du har tænkt dig at gentage?

- Nej, det har jeg ikke. Jeg gearer lidt ned, og så får den kun en lille tur på baghjulet.

- Det var en lille fejl 40. Men det er dét, der sker, når man er i sejrsrusen, så gør man nogle dumme ting. Set i bakspejlet var det her rigtig dumt, men der er ikke sket noget med mig eller med cyklen, så det er godt, slutter Mathias Poulsen.

Mathias Poulsen, der kører for Slagelse Motorcross, lå nummer tre i den samlede stilling inden søndagens afdeling på Jyllandsringen.

DTC-afdelingen på Jyllandsringen vises direkte på TV 2 SPORT og TV 2 PLAY.